CELEX: 22009D0021
Language: sk
Date: 2008-11-26 00:00:00
Title: 2009/21/ES: Rozhodnutie Asociačnej rady EÚ – Maroko č. 1/2008 z  26. novembra 2008 o vytvorení výboru pre colnú spoluprácu, o prijatí rokovacieho poriadku skupiny pre hospodársky dialóg a o zmene a doplnení rokovacieho poriadku niektorých podvýborov asociačného výboru

14.1.2009   
            
            
               SK
            
            
               Úradný vestník Európskej únie
            
            
               L 9/43
            
         
      ROZHODNUTIE ASOCIAČNEJ RADY EÚ – MAROKO č. 1/2008
   z 26. novembra 2008
   o vytvorení výboru pre colnú spoluprácu, o prijatí rokovacieho poriadku skupiny pre hospodársky dialóg a o zmene a doplnení rokovacieho poriadku niektorých podvýborov asociačného výboru
   (2009/21/ES)
   ASOCIAČNÁ RADA,
   so zreteľom na Euro-stredomorskú dohodu o pridružení medzi Európskymi spoločenstvami a ich členskými štátmi na jednej strane a Marockým kráľovstvom na strane druhej (1) (ďalej len „dohoda o pridružení“),
   so zreteľom na rozhodnutie Asociačnej rady EÚ – Maroko č. 1/2003 z 24. februára 2003 o vytvorení podvýborov asociačného výboru (2), a najmä na jediný článok ods. 4 uvedeného rozhodnutia,
   so zreteľom na odporúčanie Asociačnej rady EÚ – Maroko č. 1/2005 z 24. októbra 2005 týkajúce sa vykonávania akčného plánu EÚ – Maroko (3),
   keďže:
   
               (1)
            
            
               Intenzita vzťahov EÚ s Marokom sa v dôsledku vykonávania dohody o pridružení a akčného plánu EÚ – Maroko prijatého v rámci susedskej politiky zvyšuje.
            
         
               (2)
            
            
               Obe strany sú rozhodnuté ďalej posilňovať svoje vzťahy a otvoriť im nové perspektívy.
            
         
               (3)
            
            
               Priebežne sa musí sledovať realizácia priorít partnerstva a aproximácia právnych predpisov. Právomoci Európskej únie určujú rámec, v rámci ktorého sa môžu rozvíjať vzťahy a spolupráca so stredomorskými krajinami pri zohľadnení koherentnosti a celkovej rovnováhy barcelonského procesu.
            
         
               (4)
            
            
               Rozhodnutím Asociačnej rady EÚ – Maroko č. 2/2005 z 18. novembra 2005, ktorým sa mení a dopĺňa protokol 4 k Euro-stredomorskej dohode týkajúci sa vymedzenia pojmu „pôvodné výrobky“ a metód administratívnej spolupráce (4), sa zrušil odkaz na výbor pre colnú spoluprácu. Je teda potrebné vytvoriť nový právny základ zasadnutí výboru pre colnú spoluprácu.
            
         
               (5)
            
            
               Článok 84 dohody o pridružení ustanovuje zriadenie pracovných skupín alebo orgánov potrebných na vykonávanie dohody.
            
         
               (6)
            
            
               Článok 44 písm. a) dohody o pridružení ustanovuje hospodársky dialóg medzi EÚ a Marokom. Je potrebné prijať rokovací poriadok skupiny pre hospodársky dialóg.
            
         
               (7)
            
            
               Po dohode o akčnom pláne EÚ – Maroko sa rozvinuli nové oblasti dialógu a spolupráce. Nie všetky tieto oblasti sú zastrešené podvýbormi vytvorenými na základe rozhodnutia asociačnej rady č. 1/2003.
            
         
               (8)
            
            
               Je potrebné zaistiť, aby príslušné podvýbory priebežne sledovali všetky témy dohody o pridružení a akčného plánu EÚ – Maroko,
            
         ROZHODLA TAKTO:
   Článok 1
   Pri asociačnom výbore sa zriaďuje výbor pre colnú spoluprácu EÚ – Maroko, ktorý je poverený skúmať vykonávanie dohody o pridružení a akčného plánu EÚ – Maroko schváleného v kontexte susedskej politiky, zabezpečovať administratívnu spoluprácu na účely uplatňovania protokolu 4 k dohode o pridružení a vykonávať akékoľvek iné úlohy v colnej oblasti, ktoré by mu boli zverené.
   Rokovací poriadok výboru pre colnú spoluprácu je uvedený v prílohe I.
   Výbor pre colnú spoluprácu pracuje pod vedením asociačného výboru, ktorému predloží správu po každom svojom zasadnutí. Výbor pre colnú spoluprácu nemá rozhodovaciu právomoc. Môže však formulovať odporúčania s cieľom uľahčiť náležité vykonávanie dohody o pridružení a predkladať návrhy asociačnému výboru. Tieto odporúčania a návrhy sa prijímajú po spoločnej dohode.
   Asociačný výbor prijíma všetky ďalšie opatrenia potrebné na zabezpečenie jeho riadneho fungovania a informuje o tom asociačnú radu.
   Článok 2
   Týmto sa prijíma rokovací poriadok skupiny pre hospodársky dialóg zriadenej podľa článku 44 písm. a) dohody o pridružení, ktorý je uvedený v prílohe II.
   Skupina pre hospodársky dialóg pracuje pod vedením asociačného výboru, ktorému predloží správu po každom svojom zasadnutí. Skupina nemá rozhodovaciu právomoc. Môže však predkladať asociačnému výboru návrhy.
   Asociačný výbor prijíma všetky ďalšie opatrenia potrebné na zabezpečenie riadneho fungovania skupiny a informuje o tom asociačnú radu.
   Článok 3
   Zoznam tém, ktorými sa zaoberajú podvýbory asociačnej rady č. 1 „Vnútorný trh“, č. 2 „Priemysel, obchod a služby“, č. 3 „Doprava, životné prostredie a energetika“, č. 5 „Poľnohospodárstvo a rybné hospodárstvo“ a č. 6 „Spravodlivosť a bezpečnosť“, tak ako sú uvedené v prílohe II bode 3 k rokovacím poriadkom podvýborov, prijatým rozhodnutím Asociačnej rady EÚ – Maroko č. 1/2003, sa mení a dopĺňa v súlade s ustanoveniami uvedenými v prílohe III k tomuto rozhodnutiu.
   Článok 4
   Toto rozhodnutie nadobúda účinnosť dňom jeho prijatia.
   
      V Bruseli 26. novembra 2008
      
         
            Za asociačnú radu
         
         
            predseda
         
         M. NICOLAIDIS
         
      
   
   
      (1)  Ú. v. ES L 70, 18.3.2000, s. 2.
   
      (2)  Ú. v. EÚ L 79, 26.3.2003, s. 14.
   
      (3)  Ú. v. EÚ L 285, 28.10.2005, s. 49.
   
      (4)  Ú. v. EÚ L 336, 21.12.2005, s. 1.
   
      PRÍLOHA I
      ROKOVACÍ PORIADOK VÝBORU PRE COLNÚ SPOLUPRÁCU EÚ – MAROKO
      1.   Zloženie a predsedníctvo
      Výbor pre colnú spoluprácu EÚ – Maroko, ďalej len „výbor“, sa skladá na jednej strane zo zástupcov Európskej komisie, ktorej pomáhajú colní experti z členských štátov, a na strane druhej z colných zástupcov (a/alebo z iných zástupcov vlády) Maroka. Výboru predsedá striedavo colný zástupca Maroka a zástupca Európskeho spoločenstva.
      2.   Úloha
      Výbor pracuje pod vedením asociačného výboru, ktorému predkladá správu po každom zasadnutí. Výbor nemá rozhodovaciu právomoc. Má však právomoc predkladať návrhy asociačnému výboru.
      3.   Témy
      Výbor skúma vykonávanie dohody o pridružení a akčného plánu EÚ – Maroko schváleného v rámci susedskej politiky, pokiaľ ide o všetky colné otázky. Osobitne hodnotí pokrok, pokiaľ ide o aproximáciu, implementáciu a uplatňovanie právnych predpisov. V prípade potreby sa skúma spolupráca v oblasti verejnej správy. Výbor skúma akýkoľvek problém, ktorý môže vzniknúť v colnej oblasti (najmä pravidlá pôvodu, všeobecné colné postupy, colná nomenklatúra, colná hodnota, tarifné režimy, colná spolupráca), a navrhuje opatrenia, ktoré by sa prípadne mali prijať. Na žiadosť asociačného výboru môže výbor preskúmať ďalšie témy vrátane tém horizontálneho charakteru.
      Výbor môže na zasadnutí prerokovať otázky súvisiace s jednou problematikou, s viacerými alebo so všetkými colnými problematikami.
      4.   Sekretariát
      Funkciu stálych tajomníkov výboru vykonávajú spoločne úradník Európskej komisie a úradník marockej vlády.
      Všetky oznámenia týkajúce sa výboru sa predkladajú tajomníkom výboru.
      5.   Zasadnutia
      Výbor zasadá vždy, keď si to okolnosti vyžadujú, a najmenej raz ročne. Zasadnutie možno zvolať na základe žiadosti ktorejkoľvek zo strán zaslanej prostredníctvom príslušného tajomníka, ktorý postúpi žiadosť druhej strane. Tajomník druhej strany odpovie na žiadosť o zvolanie zasadnutia do pätnástich pracovných dní odo dňa jej doručenia.
      Vo zvlášť naliehavých prípadoch môžu byť zasadnutia výboru zvolané v kratšom čase, ak s tým obe strany súhlasia. Všetky žiadosti o zvolanie zasadnutia musia byť vyhotovené písomne.
      Každé zasadnutie sa koná v čase a na mieste, na ktorých sa dohodli obidve strany.
      Za každú stranu zvoláva zasadnutia príslušný tajomník po dohode s predsedom. Pred každým zasadnutím je predseda informovaný o plánovanom zložení delegácie každej strany.
      Ak obidve strany súhlasia, výbor môže na svoje zasadnutia pozvať ďalších zástupcov z odborných útvarov obidvoch dotknutých alebo pridružených strán, pokiaľ ide o horizontálne otázky, ako aj expertov, aby poskytli špecifické informácie.
      6.   Program zasadnutí
      Všetky požiadavky na zaradenie bodov do programu výboru sa zasielajú tajomníkom výboru.
      Predseda vypracúva predbežný program každého zasadnutia. Tajomník výboru zašle program druhej strane najneskôr desať dní pred začatím zasadnutia.
      Predbežný program obsahuje body, v súvislosti s ktorými bola tajomníkom doručená žiadosť o zaradenie do programu najneskôr pätnásť dní pred začatím zasadnutia. Referenčné dokumenty a podklady musia byť obom stranám doručené najneskôr sedem dní pred zasadnutím. Na zohľadnenie osobitných a/alebo naliehavých prípadov možno tieto lehoty skrátiť po dohode obidvoch strán.
      Výbor schvaľuje program na začiatku každého zasadnutia.
      7.   Zápisnica
      Zápisnicu vypracúvajú a schvaľujú obidvaja tajomníci po každom zasadnutí. Tajomníci výboru zasielajú kópiu zápisnice vrátane návrhov výboru tajomníkom a predsedovi asociačného výboru.
      8.   Verejnosť zasadnutí
      Ak nebolo rozhodnuté inak, zasadnutia výboru nie sú verejné.
   
   
      PRÍLOHA II
      ROKOVACÍ PORIADOK SKUPINY PRE HOSPODÁRSKY DIALÓG
      1.   Zloženie a predsedníctvo
      Skupina pre hospodársky dialóg (ďalej len „skupina“) sa skladá zo zástupcov Európskej komisie a zo zástupcov marockej vlády a spolupredsedajú jej obidve strany. Členské štáty sú informované a pozývané na zasadnutia skupiny.
      2.   Úloha
      Skupina je diskusným, konzultačným a dozorným fórom. Pracuje pod vedením asociačného výboru, ktorému vypracúva správu po každom zasadnutí. Nemá rozhodovaciu právomoc. Má však právomoc predkladať návrhy asociačnému výboru.
      3.   Témy
      Skupina je diskusným fórom pre makroekonomické otázky. Skúma tiež vykonávanie dohody o pridružení a akčného plánu EÚ – Maroko schváleného v rámci susedskej politiky, a to najmä v ďalej uvedených sektoroch, predovšetkým pokiaľ ide o pokrok v oblasti aproximácie, implementácie a uplatňovania právnych predpisov. V prípade potreby sa skúma spolupráca v oblasti verejnej správy. Skupina skúma akýkoľvek problém, ktorý môže vzniknúť v ďalej uvedených sektoroch, a navrhuje opatrenia, ktoré by sa prípadne mali prijať.
      
                  a)
               
               
                  Makroekonomický rámec
               
            
                  b)
               
               
                  Štrukturálne reformy
               
            
                  c)
               
               
                  Finančný sektor a kapitálové trhy (makroekonomické aspekty)
               
            
                  d)
               
               
                  Obeh kapitálu a bežné platby
               
            
                  e)
               
               
                  Riadenie a kontrola verejných financií
               
            
                  f)
               
               
                  Daňový systém
               
            
                  g)
               
               
                  Štatistiky
               
            Tento zoznam nie je vyčerpávajúci a asociačný výbor môže doplniť ďalšie témy vrátane tém horizontálneho charakteru.
      Skupina môže na zasadnutí prerokovať otázky súvisiace s jedným sektorom, s viacerými alebo so všetkými uvedenými sektormi.
      4.   Sekretariát
      Funkciu stálych tajomníkov skupiny vykonávajú spoločne úradník Európskej komisie a úradník marockej vlády.
      Všetky oznámenia týkajúce sa skupiny sa predkladajú tajomníkom skupiny.
      5.   Zasadnutia
      Skupina zasadá vždy, keď si to okolnosti vyžadujú, a najmenej raz ročne. Zasadnutie možno zvolať na základe žiadosti ktorejkoľvek zo strán zaslanej prostredníctvom príslušného tajomníka, ktorý postúpi žiadosť druhej strane. Tajomník druhej strany odpovie na žiadosť o zvolanie zasadnutia do pätnástich pracovných dní odo dňa jej doručenia.
      Vo zvlášť naliehavých prípadoch môžu byť zasadnutia skupiny zvolané v kratšom čase, ak s tým obe strany súhlasia. Všetky žiadosti o zvolanie zasadnutia musia byť vyhotovené písomne.
      Zasadnutia skupiny sa konajú striedavo v Bruseli a v Rabate v termíne dohodnutom obidvoma stranami.
      Za každú stranu zvoláva zasadnutia príslušný tajomník po dohode s predsedom. Pred každým zasadnutím je predseda informovaný o plánovanom zložení delegácie každej strany.
      Ak obidve strany súhlasia, skupina môže na svoje zasadnutia pozvať expertov, aby poskytli špecifické informácie.
      6.   Program zasadnutí
      Všetky požiadavky na zaradenie bodov do programu skupiny sa zasielajú tajomníkom skupiny.
      Striedavo každý spolupredseda vypracúva predbežný program každého zasadnutia. Tajomník skupiny zašle program druhej strane najneskôr desať dní pred začatím zasadnutia.
      Predbežný program obsahuje body, v súvislosti s ktorými bola tajomníkom doručená žiadosť o zaradenie do programu najneskôr pätnásť dní pred začatím zasadnutia. Referenčné dokumenty a podklady musia byť obom stranám doručené najneskôr sedem dní pred zasadnutím. Na zohľadnenie osobitných a/alebo naliehavých prípadov možno tieto lehoty skrátiť po dohode obidvoch strán.
      Skupina schvaľuje program na začiatku každého zasadnutia.
      7.   Zápisnica
      Zápisnicu vypracúvajú a schvaľujú obaja tajomníci po každom zasadnutí. Tajomníci skupiny zasielajú kópiu zápisnice vrátane návrhov skupiny tajomníkom a predsedovi asociačného výboru.
      8.   Verejnosť zasadnutí
      Ak nebolo rozhodnuté inak, zasadnutia skupiny nie sú verejné.
   
   
      PRÍLOHA III
      A.   ROKOVACÍ PORIADOK PODVÝBORU EÚ – MAROKO Č. 1 „VNÚTORNÝ TRH“
      Zoznam sektorov pokrytých podvýborom uvedený v bode 3 „Témy“ prílohy II k rozhodnutiu asociačnej rady č. 1/2003 sa mení a dopĺňa takto:
      
                  „a)
               
               
                  Normalizácia, certifikácia, posudzovanie zhody a dohľad nad trhom (aspekty nesúvisiace s obchodnými dohodami v týchto oblastiach)
               
            
                  b)
               
               
                  Hospodárska súťaž a štátna pomoc
               
            
                  c)
               
               
                  Práva duševného, priemyselného a obchodného vlastníctva
               
            
                  d)
               
               
                  Verejné obstarávanie
               
            
                  e)
               
               
                  Ochrana spotrebiteľov
               
            
                  f)
               
               
                  Služby (otázky regulácie) vrátane finančných a poštových služieb
               
            
                  g)
               
               
                  Právo obchodných spoločností a právo usadiť sa“.
               
            B.   ROKOVACÍ PORIADOK PODVÝBORU EÚ – MAROKO Č. 2 „PRIEMYSEL, OBCHOD A SLUŽBY“
      Zoznam sektorov pokrytých podvýborom uvedený v bode 3 „Témy“ prílohy II k rozhodnutiu asociačnej rady č. 1/2003 sa mení a dopĺňa takto:
      
                  „a)
               
               
                  Priemyselná spolupráca a politika podnikania
               
            
                  b)
               
               
                  Obchodné otázky
               
            
                  c)
               
               
                  Obchod so službami a právo usadiť sa
               
            
                  d)
               
               
                  Cestovný ruch a remeslá
               
            
                  e)
               
               
                  Príprava obchodných dohôd o technických pravidlách, normalizácii, normách a posudzovaní zhody
               
            
                  f)
               
               
                  Ochrana údajov
               
            
                  g)
               
               
                  Obchodné štatistiky“.
               
            C.   ROKOVACÍ PORIADOK PODVÝBORU EÚ – MAROKO Č. 3 „DOPRAVA, ŽIVOTNÉ PROSTREDIE A ENERGETIKA“
      Zoznam sektorov pokrytých podvýborom uvedený v bode 3 „Témy“ prílohy II k rozhodnutiu asociačnej rady č. 1/2003 sa mení a dopĺňa takto:
      
                  „a)
               
               
                  Doprava: najmä modernizácia a rozvoj infraštruktúry, posilnenie bezpečnosti a spoľahlivosti všetkých druhov dopravy, kontrola a riadenie prístavov a letísk, zlepšenie multimodálneho systému zahrnutím otázky interoperability.
               
            
                  b)
               
               
                  Životné prostredie: najmä posilnenie kapacít v oblasti správy životného prostredia, pokiaľ ide o jej inštitucionálne a právne aspekty, boja proti rôznym formám znečistenia životného prostredia; podpora integrácie dimenzie životného prostredia do prioritných sektorov Euro-stredomorského partnerstva s perspektívou trvalo udržateľného rozvoja; vykonávanie národných programov ochrany životného prostredia, najmä tých, ktoré sa týkajú kanalizácie a hospodárenia s tuhými odpadmi; posilnenie regionálnej a medzinárodnej spolupráce, najmä v oblasti zmeny klímy.
               
            
                  c)
               
               
                  Energetika: najmä modernizácia a rozvoj infraštruktúry, bezpečnosť a spoľahlivosť energetickej infraštruktúry a prepravy energie, riadenie dopytu, propagácia obnoviteľnej energie, výskum a spolupráca pri výmene údajov.“
               
            D.   ROKOVACÍ PORIADOK PODVÝBORU Č. 5 „POĽNOHOSPODÁRSTVO A RYBNÉ HOSPODÁRSTVO“
      Zoznam sektorov pokrytých podvýborom uvedený v bode 3 „Témy“ prílohy II k rozhodnutiu asociačnej rady č. 1/2003 sa mení a dopĺňa takto:
      
                  „a)
               
               
                  Poľnohospodárske produkty a produkty rybného hospodárstva
               
            
                  b)
               
               
                  Poľnohospodárska spolupráca a rozvoj vidieka
               
            
                  c)
               
               
                  Spracované poľnohospodárske produkty
               
            
                  d)
               
               
                  Veterinárne a fytosanitárne otázky
               
            
                  e)
               
               
                  Právne predpisy vzťahujúce sa na obchodovanie s týmito produktmi“.
               
            E.   ROKOVACÍ PORIADOK PODVÝBORU Č. 6 „SPRAVODLIVOSŤ A BEZPEČNOSŤ“
      Zoznam sektorov pokrytých podvýborom uvedený v bode 3 „Témy“ prílohy II k rozhodnutiu asociačnej rady č. 1/2003 sa mení a dopĺňa takto:
      
                  „a)
               
               
                  Spolupráca v oblasti spravodlivosti
               
            
                  b)
               
               
                  Justičná spolupráca v občianskych a trestných veciach
               
            
                  c)
               
               
                  Spolupráca v boji proti organizovanému zločinu vrátane obchodovania s ľuďmi, obchodovaniu s drogami, terorizmu, korupcii a praniu špinavých peňazí
               
            
                  d)
               
               
                  Spolupráca v policajných záležitostiach“.